Russlands høyesterett forbyr Jehovas vitner
Kjennelsen torsdag kommer etter at justisdepartementet i Russland søkte om tillatelse til å stenge organisasjonens hovedkontor nær byen St. Petersburg, melder russiske nyhetsbyråer torsdag ifølge Reuters. Dommer Jurij Ivanenko kaller organisasjonen ekstremistisk, og opplyser at dens eiendommer vil bli inndratt av russiske myndigheter, skriver The Independent. Ifølge avisen har trossamfunnet 175 000 medlemmer i landet. AP skriver at i tillegg til hovedkontoret, blir også de 395 lokalkontorene rundt om i landet stengt. I retten torsdag sa justisdepartementets advokat Svetlana Borisova at Jehovas vitner "utgjør en trussel mot innbyggernes rettigheter, offentlig ro og orden og offentlig sikkerhet", melder russiske Interfax. Jehovas vitner varsler at de vil anke dommen, og at saken kan bli tatt til Den europeiske menneskerettighetsdomstolen, Russiske myndigheter har satt flere av Jehovas vitners publikasjoner på en liste over forbudt ekstremistisk litteratur, og påtalemyndigheten har lenge anklagd organisasjonen for å ødelegge familier, spre hat og true liv, noe organisasjonen avviser som falske beskyldninger, skriver Reuters.
Høyesterett i Russland mener Jehovas vitner er ekstremistisk og har besluttet å forby organisasjonen og dens over 170.000 medlemmer i landet å drive sin virksomhet.